Hoe gemaak met die kollega met wie jy nie kliek nie? - Jou Werk | Solidariteit WêreldJou Werk | Solidariteit Wêreld
Tuis › AF › Hoe gemaak met die kollega met wie jy nie kliek nie?
Daar is dalk 'n kollega in jou werkplek met wie jy nie kliek nie en ook nie van hou nie. Dit voel dalk asof julle nooit sal kliek nie en dat daar dalk 'n konflik broei. Jy vermoed die persoon voel dieselfde oor jou. Dit is 'n dilemma.
So 'n situasie is ongewens en benadeel jou werkverrigting en jou geluk in die werkplek. Jy sal die situasie vroegtydig moet hanteer terwyl jy nog objektief en in emosioneel in beheer is.
Voordat jy die persoon vermy of afskryf, moet jy weet daar is 'n potensiële voordeel in elke interaksie met enige persoon en jy kan iets by almal leer. Dink aan wat die moontlike oorsaak van die spanning tussen julle kan wees. Watter rol speel jy om die spanning te veroorsaak? Is jy moedswillig, sarkasties, en niesamewerkend? Hoe reageer jy teenoor die persoon en watse reaksie lok jy uit by die kollega?
Is jy die enigste persoon wat nie met die kollega kliek of kan saamwerk nie?
Het jy al voorheen met ander kollegas dieselfde probleem ondervind? Het die medewerker dieselfde slegte gewoontes as jy, soos om te kritiseer of kommentaar te lewer of te wil voorskryf wat gedoen moet word? Indien wel, maak die medewerker attent daarop dat albei van julle slegte gewoontes het en probeer saam die werkverhouding verbeter.
Stel jouself in die ander persoon se plek en sien die saak vanuit sy of haar perspektief. Wat is die kollega se siening oor die saak, bv. die projek waaraan julle moet werk, en wat motiveer hom of haar. Wat verwag die kollega van jou? Wat is die persoon se beroepsdoelwitte?
Word 'n probleemoplosser eerder as 'n kritikus of 'n mededinger. Verander jou posisie van mededinger na samewerker. Maak dit duidelik aan die kollega dat jy nie 'n mededinger is nie en vra sy of haar insette vra oor hoe julle beter kan saamwerk aan die projek.
Wees bewus van en bedag op jou interpersoonlike bestuurstyl en gedrag en identifiseer die verskille tussen julle. Is jy byvoorbeeld 'n introvert of 'n ekstrovert? Teenoorgestelde persoonlikhede kan mekaar aanvul en komplementeer. Wat is jou kollega se sterk punte en hoe kan jul persoonlikhede saamgesnoer word om werktevredenheid vir albei van julle te verseker? So ook kan verskillende sienswyses aangepas word sodat hulle mekaar komplimenteer.
Indien jy nuut by die instansie is en jy ondervind 'n gebrek aan kliek, vra gerus raad en leiding van ander mense of van die kollega self. Jy kan selfs vra "wat wens jy het iemand vir jou gesê oor die projek/werkomgewing toe jy nuut hier begin het?"
Wees altyd hoflik en professioneel al voel jy lus om kwaad met kwaad te vergeld.
Soek hulp. Jy kan 'n privaat gesprek met die spanbestuurder voer oor die aangeleentheid en vra dat jul werkopdragte so geskeduleer word dat julle nie konstant interaksie hoef te hê nie.